ประกันชีวิตปีหน้าโตเกิน10%
สมาคมประกันชีวิต คาดปีหน้าธุรกิจเติบโตไม่ต่ำกว่า 10% เบี้ยสุขภาพ บำนาญมาแรง
29 ต.ค. 2565

สมาคมประกันชีวิต คาดปีหน้าธุรกิจเติบโตไม่ต่ำกว่า 10% เบี้ยสุขภาพ บำนาญมาแรง
นายสาระ ล่ำซำ นายกสมาคมประกันชีวิตไทย เปิดเผยว่า ในปีหน้าธุรกิจประกันชีวิตคาดว่าจะมีอัตราเติบโตได้ไม่ต่ำกว่า 10% สอดคล้องกับสถิติธุรกิจประกันชีวิตในช่วง 5 ปีที่ผ่านมา ที่มีอัตราเติบโตเฉลี่ยปีละ 12% โดยแบบกรมธรรม์ที่มีความต้องการเฉพาะกลุ่มและแบบกรมธรรม์สุขภาพจะมีความต้องการของตลาดมากขึ้น เห็นได้จากเบี้ยประกันสุขภาพในปี 2556 ที่มีอัตราเติบโตถึง 85% ด้วยมูลค่าเบี้ยถึง 4 หมื่นล้านบาท ส่วนปีนี้คาดว่าธุรกิจโดยรวมจะมีอัตราเติบโตประมาณ 13-14%  
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต กล่าวว่า ภาพรวมธุรกิจประกันชีวิตในปีหน้า คาดว่ายังสามารถขยายตัวได้ต่อเนื่อง โดยมีเบี้ยรับรวมเพิ่มขึ้นไม่ต่ำกว่า 10-15% ซึ่งการแข่งขันของธุรกิจเป็นปัจจัยสำคัญที่จะส่งผลต่อการขยายตัวของธุรกิจในปีหน้า และทำให้ผู้บริโภคได้รับประโยชน์จากการแข่งขันมากขึ้น ขณะเดียวกันการเปิดประชาคมเศรษฐกิจอาเซียน (เออีซี) ทำให้กลุ่มเป้าหมายมีจำนวนมากขึ้น
อย่างไรก็ตาม ยังมีปัจจัยเสี่ยงจากเสถียรภาพการเมือง ซึ่งส่งผลต่อการขยายตัวทางเศรษฐกิจและกำลังซื้อของประชาชน และการระดมเงินทุนจากภาครัฐ ที่อาจจะส่งผลต่อการขยายตลาดด้วยสินค้าออมทรัพย์ประกันชีวิตไ้ด้
“การขยายตัวของธุรกิจประกันชีวิตในปีหน้า จะเป็นผลสืบเนื่องจากการขยายตัวทางเศรษฐกิจ ซึ่งธนาคารแห่งประเทศไทยคาดการณ์ว่าจะขยายตัวอยู่ที่ 4.8% ประกอบกับมาตรการกระตุ้นและขับเคลื่อนเศรษฐกิจของภาครัฐ ซึ่งทำให้เกิดการกระจายรายได้ไปทุกภาคส่วน” นายอภิรักษ์ กล่าว 
นอกจากนี้ ยังมีกฎระเบียบภาครัฐซึ่งจะส่งผลดีต่อการขยายตลาดของธุรกิจประกันชีวิต ไม่ว่าจะเป็นการจัดเก็บภาษีมรดก หรือ พ.ร.บ.คุ้มครองเงินฝาก ที่จะให้ความคุ้มครองลดลงเหลือ 25 ล้านบาท/ผู้ฝาก 1 ราย และในปี 2559 จะลดความคุ้มครองลงเหลือ 1 ล้านบาท/ผู้ฝาก 1 ราย รวมถึงการลดหย่อนภาษีจากเบี้ยประกันชีวิตที่สามารถหักค่าลดหย่อนได้สูงสุดถึง 3 แสนบาท
ทั้งนี้ ในส่วนของช่องทางตัวแทนและการขายผ่านธนาคารหรือแบงก์แอสชัวรันส์ยังคงเป็นช่องทางการขายหลัก โดยในช่องทางตัวแทนจะมีการเน้นด้านการพัฒนาตัวแทนสู่การเป็นนักวางแผนทางการเงิน และจะมีการพัฒนาเครื่องมือหรือแอพพลิเคชั่นสำหรับตัวแทน เพื่อช่วยสนับสนุนในด้านของการขาย ส่วนช่องทางแบงก์แอสชัวรันส์จะมีการแข่งขันกันเพิ่มขึ้น ทั้งด้านสินค้าและการบริการที่มีความครอบคลุมมากขึ้น ซึ่งทิศทางของสินค้าประกันจะเป็นแบบประกันบำนาญที่รองรับกับโครงสร้างสังคมผู้สูงอายุและแบบประกันสุขภาพที่รองรับกับอัตราค่ารักษาพยาบาลมีแนวโน้มเพิ่มขึ้นอย่างต่อเนื่อง